**ΘΕΜΑ :** Παράταση, ΑΠΕ και ΣΣ

Ημ/νία υποβολής: ***08/08/2023***

**Ερώτηση**

Ζήση καλημέρα και καλή εβδομάδα!!!

Έχω κάποιες ερωτήσεις για ένα έργο:

1. Η διάρκεια της σύμβασης ήταν 120 μέρες. Έχουμε δώσει οριακή προθεσμία 3 μήνες, μετά έκανε αίτημα παράτασης ο ανάδοχος και του δώσαμε παράταση 40 ημέρες, και τώρα έκανε νέο αίτημα για 50 ημέρες. Μπορούμε να του δώσουμε συνολικά έως 120 ημέρες, όσο είναι ο συμβατικός χρόνος?

2. Αυτός προβάλλει ως αίτημα ότι δεν έχει συνταχθεί ο ΑΠΕ. Αλλά υπάρχουν και κάποιες συμβατικές εργασίες, όπως προμήθεια καθιστικών πάγκων, τις οποίες δεν έχει ολοκληρώσει.

Η παράταση θα είναι με αναθεώρηση ή χωρίς?

3. Σε μια άλλη σύμβαση, η οποία έχει λήξει, είχε εγκριθεί εμπρόθεσμα ο ΑΠΕ/συμπληρωματική σύμβαση, μπορεί να υπογραφεί τώρα η συμπληρωματική μετά τη λήξη της αρχικής?

Με εκτίμηση,

**Απάντηση**

**Επί του α΄ερωτήματος:**

**Γενικές επισημάνσεις:**

* Η «Οριακή» προθεσμία» δεν ορίζεται με τα συμβατικά τεύχη, αλλά υφίσταται, εκ του νόμου, για κάθε Έργο
* Εφόσον ο ανάδοχος υποβάλλει αίτηση για παράταση της προθεσμίας μέσα στην αρχική συμβατική προθεσμία και για λόγους που δεν οφείλονται στην αποκλειστική του υπαιτιότητα, ως νέα συνολική προθεσμία νοείται πλέον για τον καθορισμό της οριακής προθεσμίας , η αρχική μαζί με την παράταση.
* Η σημασία της έγκειται στο ότι , μέχρι την εξάντλησή της, η Προϊσταμένη Αρχή μπορεί να χορηγεί και αυτεπαγγέλτως παρατάσεις της προθεσμίας, ενώ στην συνέχεια μπορεί να χορηγήσει προθεσμίας μόνο κατόπιν σχετικού αιτήματος του Αναδόχου.
* Η οριακή προθεσμία αρχίζει την επομένη της λήξης της συμβατικής προθεσμίας και ***κατά τη διάρκειά της μπορεί η Προϊσταμένη Αρχή να χορηγεί παρατάσεις,*** κατόπιν εισήγησης της Διευθύνουσας Υπηρεσίας, ***χωρίς αίτηση του αναδόχου.***

**Μετά την πάροδο της οριακής προθεσμίας,**

Α΄. Η σύμβαση διαλύεται, σύμφωνα με το άρθρο 161,

Β΄. εκτός αν συντρέχουν οι προϋποθέσεις της παρ. 8 Άρθ. 147, **αν δηλαδή ο ανάδοχος ζητήσει παρά την λήξη της Οριακής Προθεσμίας , παράταση αυτής, η οποία σε κάθε περίπτωση δεν μπορεί να υπερβεί την αρχική συμβατική προθεσμία .**

**Επομένως δεν μπορούν να δοθούν παρατάσεις για χρόνο ανώτερο της Οριακής Προθεσμίας, και σε μια τέτοια περίπτωση, αν το έργο δεν ολοκληρωθεί, η σύμβαση διαλύεται αυτοδικαίως.**

**Συνεπώς, ως απάντηση στο ερώτημά σας, μπορείτε να του δώσετε συνολικά έως 120 ημέρες, όσο είναι ο συμβατικός χρόνος**

**Επί του β΄ερωτήματος:**

Σύμφωνα με την παρ. 6 Άρθ. 147, η παράταση των προθεσμιών της σύμβασης χορηγείται είτε «με αναθεώρηση», για το χρονικό διάστημα καθυστέρησης της εκτέλεσης, που οφείλεται σε πράξεις ή παραλείψεις του κυρίου του έργου ή «χωρίς αναθεώρηση», για το χρονικό διάστημα της καθυστέρησης, που οφείλεται σε παραλείψεις και ενέργειες του αναδόχου. Με την απόφαση παράτασης επιμερίζεται πάντοτε η ευθύνη για την καθυστέρηση, αλλιώς νοείται ως οφειλόμενη αποκλειστικά στον ανάδοχο.

Σε περίπτωση **έγκρισης παράτασης προθεσμίας «χωρίς αναθεώρηση» γ**ια το σύνολο των υπολειπόμενων εργασιών του έργου ή μιας τμηματικής προθεσμίας του, **επιβάλλονται οι ποινικές ρήτρες,** **ανεξάρτητα από την έγκριση της παράτασης αυτής.**

**Επί του γ΄ερωτήματος:**

Σύμφωνα με την 19/2013 ΕΦ ΑΘ, Εάν ο ανάδοχος, αμέσως μετά την παροχή της εντολής με τον ανωτέρω διαγραφόμενο τρόπο από τον κύριο του έργου, προβεί χωρίς αντίρρηση του τελευταίου στην άμεση, λόγω του επείγοντος, εκτέλεση των νέων εργασιών, πριν από τη σύνταξη αντίστοιχων ΑΠΕ και ΠΚΤΜΝΕ, διατηρεί το δικαίωμα να αξιώσει την ιδιαίτερη εργολαβική αμοιβή του για τις εργασίες **αυτές με βάση τη νέα σύμβαση, που θεωρείται ότι έχει πλέον καταρτισθεί, ακόμη και αν στον εκ των υστέρων συνταχθέντα ΑΠΕ και ΠΚΤΜΝΕ υπέγραψε με επιφύλαξη, καθόσον, στην περίπτωση αυτή, θεωρείται ότι υπάρχει βούληση και των δύο μερών για την κατάρτιση νέας συμπληρωματικής σύμβασης και για την εκτέλεση των νέων εργασιών καθώς και για το διακανονισμό του εργολαβικού ανταλλάγματος,** σύμφωνα με τον διαγραφόμενο από το νόμο τρόπο.

**Η παράλειψη του κυρίου του έργου να συντάξει έγκαιρα νέο ΑΠΕ και ΠΚΤΜΝΕ δεν στερεί τις νέες εργασίες που εκτελέστηκαν συμβατικού θεμελίου**, αφού και εντολή εκ μέρους του κυρίου του έργου δόθηκε και αποδοχή της εντολής αυτής εκ μέρους του αναδόχου έγινε με την εκτέλεση των εργασιών αυτών, (βλ. ΠΕΑ 1239/1912, ΠΕΑ 4975/2011, ΠΕΑ 4095/08, ΠΕΑ 1751/06, ΠΕΑ 1291/05 ό.π.). - Εάν, όμως, οι νέες εργασίες εκτελέσθηκαν από τον ανάδοχο ως αναγκαίες για την αρτιότερη ή λειτουργικότερη κατασκευή του έργου, χωρίς εντολή του κυρίου του έργου, διακρίνονται δύο περιπτώσεις: α`) Εάν οι υπόψη εργασίες εγκρίθηκαν εκ των υστέρων από τα αρμόδια όργανα του κυρίου του έργου ή εάν κρίθηκαν ως πράγματι συμπληρωματικές κατά νόμο από το αρμόδιο εφετείο κατόπιν προσφυγής του αναδόχου, τότε μπορούν να νομιμοποιηθούν με τη σύναψη νέας σύμβασης και τη σύνταξη νέου ΑΠΕ και ΠΚΤΝΕ, οπότε το αντίστοιχο εργολαβικό αντάλλαγμα οφείλεται με βάση τη νέα σύμβαση που πρόκειται να συναφθεί, (ΣτΕ 1214/07, 610/06, 595/05 ΝΟΜΟΣ). β`) Εάν δεν έγινε εκ των υστέρων νομιμοποίηση των ως άνω εργασιών, η αξίωση του εργολάβου για την αξία τους μπορεί να θεμελιωθεί μόνο στις διατάξεις των άρθρων 200 και 288 του ΑΚ για την καλή πίστη και τα συναλλακτικά ήθη. Με βάση τις τελευταίες διατάξεις θα κριθεί αν ο ανάδοχος δικαιούται και σε ποία έκταση εργολαβική αμοιβή, η οποία δεν συμπίπτει με εκείνη που καθορίζεται από τη σύμβαση και το νόμο, γενομένου δεκτού ότι υφίσταται συμβατική ενοχή αλλά δεν έχει προσδιορισθεί η αντιπαροχή του εργοδότη, (βλ. ΑΠ 585/83 ΕλΔ.24.1205, ΑΠ 471/75 ΝοΒ 23.1236, ΠΕΑ 4095/08 ό.π., ΠΕΑ 1751/06 ό.π., ΠΕΑ 1291/05 ό.π., ΠΕΘεσσ/κης 2242/2000 ό.π.).